2016. gada 12. aprīlī Noteikumi Nr. 212

Rīgā (prot. Nr. 17  6. §)

**Mērīšanas līdzekļu metroloģiskās prasības un to metroloģiskās kontroles kārtība**

Izdoti saskaņā ar likuma

"Par atbilstības novērtēšanu"

7. panta pirmo un otro daļu un

likuma "Par mērījumu vienotību"

6. panta otro daļu

**1. Vispārīgie jautājumi**

1. Noteikumi nosaka būtiskās metroloģiskās prasības valsts metroloģiskai kontrolei pakļautajiem mērīšanas līdzekļiem – ūdens patēriņa skaitītājiem, gāzes patēriņa skaitītājiem un tilpuma korektoriem, aktīvās elektroenerģijas skaitītājiem, siltumenerģijas skaitītājiem, šķidrumu mērsistēmām (izņemot ūdeni), automātiskajiem svariem, taksometra skaitītājiem, materiālajiem mēriem, dimensionālajiem mērīšanas līdzekļiem un izplūdes gāzu analizatoriem (turpmāk – mērīšanas līdzekļi) –, lai tos varētu ievietot tirgū un nodot lietošanā, kā arī mērīšanas līdzekļu metroloģiskās kontroles un tirgus uzraudzības kārtību.

2. Noteikumos lietoti šādi termini:

2.1. mērīšanas līdzeklis – ierīce, kura paredzēta mērījumu veikšanai patstāvīgi vai kopā ar papildu ierīcēm;

2.2. papildu ierīce – mērīšanas līdzekļa palīgierīce, kas funkcionē neatkarīgi un savieno mērīšanas līdzekli ar citu ierīci vai mērīšanas līdzekli;

2.3. piemērojamais dokuments – dokuments, kurā noteiktas mērīšanas līdzekļu tehniskās specifikācijas, ko apstiprinājusi Starptautiskā reglamentētās metroloģijas organizācija;

2.4. piedāvāt tirgū – saimnieciskās darbības ietvaros piegādāt mērīšanas līdzekļus par atlīdzību vai bez tās izplatīšanai vai lietošanai Eiropas Savienības tirgū;

2.5. laist tirgū – pirmo reizi piedāvāt lietošanai Eiropas Savienības tirgū mērīšanas līdzekļus;

2.6. nodošana ekspluatācijā – tiešajam lietotājam paredzēta mērīšanas līdzekļa pirmreizēja izmantošana tam paredzētajiem nolūkiem;

2.7. ražotājs – fiziska vai juridiska persona, kura ražo mērīšanas līdzekļus vai kuras uzdevumā mērīšanas līdzekļi tiek projektēti vai ražoti un kura laiž tirgū šos mērīšanas līdzekļus ar savu vārdu vai preču zīmi;

2.8. pilnvarotais pārstāvis – Eiropas Savienībā reģistrēta fiziska vai juridiska persona, kura ir saņēmusi rakstisku ražotāja pilnvaru rīkoties tā vārdā konkrētu uzdevumu veikšanā;

2.9. importētājs – Eiropas Savienībā reģistrēta fiziska vai juridiska persona, kura laiž tirgū mērīšanas līdzekļus no trešajām valstīm;

2.10. izplatītājs – Eiropas Savienībā reģistrēta fiziska vai juridiska persona, kura piedāvā tirgū mērīšanas līdzekļus un nav to ražotājs vai importētājs;

2.11. iesaistītās personas – ražotājs, pilnvarotais pārstāvis, importētājs un izplatītājs;

2.12. tehniskā specifikācija – dokuments, kas nosaka tehniskās prasības, kurām atbilst mērīšanas līdzekļi;

2.13. paziņotā institūcija – nacionālās akreditācijas institūcijas akreditēta mērīšanas līdzekļu atbilstības novērtēšanas institūcija, kura ir paziņota Eiropas Komisijai saskaņā ar normatīvajiem aktiem par kārtību, kādā izveido paziņošanas komisiju, kā arī kārtību, kādā komisija pieņem lēmumu un paziņo Eiropas Komisijai par atbilstības novērtēšanas institūcijām, kas veic atbilstības novērtēšanu reglamentētajā sfērā, vai cita Eiropas Savienības dalībvalsts vai Eiropas Ekonomikas zonas paziņota mērīšanas līdzekļu atbilstības novērtēšanas institūcija;

2.14. atsaukšana – ikviens pasākums, lai panāktu, ka tiek atdoti atpakaļ mērīšanas līdzekļi, kas jau ir piegādāti gala lietotājam;

2.15. izņemšana no tirgus – ikviens pasākums, lai novērstu piegādes ķēdē esošu mērīšanas līdzekļu piedāvāšanu tirgū;

2.16. CE atbilstības marķējums – zīme, ar ko ražotājs norāda, ka mērīšanas līdzeklis atbilst piemērojamajām prasībām, kuras ir noteiktas normatīvajos aktos, kas paredz izstrādājuma marķēšanu ar šo zīmi.

3. Iesaistītā persona var laist vai piedāvāt tirgū un nodot lietošanā vai ekspluatācijā tikai tādus mērīšanas līdzekļus un to papildu ierīces, kas atbilst šo noteikumu prasībām, kā arī normatīvajiem aktiem par metroloģiskajām prasībām konkrētam mērīšanas līdzeklim un normatīvajiem aktiem par elektromagnētisko saderību, ja mērīšanas līdzekļiem un to papildu ierīcēm veikta atbilstības novērtēšana (1. pielikums) un tie marķēti ar CE marķējumu un papildmarķējumu.

4. Ja mērīšanas līdzeklis neatbilst šo noteikumu prasībām un normatīvajiem aktiem par metroloģiskajām prasībām konkrētam mērīšanas līdzeklim, nedrīkst ierobežot tā izstādīšanu tirdzniecības izstādēs, skatēs un gadatirgos, ja tas marķēts ar norādi, ka to nedrīkst ievietot tirgū, kā arī nodot lietošanā, kamēr netiek panākta atbilstība šo noteikumu prasībām un normatīvajiem aktiem par metroloģiskajām prasībām konkrētam mērīšanas līdzeklim.

5. Mērīšanas līdzekļus, kas atbilst piemērojamo standartu vai to daļu vai piemērojamo dokumentu vai to daļu prasībām, uz kuriem atsauces ir publicētas Eiropas Savienības Oficiālajā Vēstnesī, uzskata par atbilstošiem šo noteikumu 2. pielikumā minētajām būtiskajām prasībām, kuras aptver šie standarti, piemērojamie dokumenti vai to daļas.

6. Nacionālā standartizācijas institūcija publicē savā tīmekļvietnē sarakstu ar piemērojamajiem standartiem, kas adaptēti nacionālo standartu statusā, un Nacionālā metroloģijas institūcija publicē savā tīmekļvietnē sarakstu ar piemērojamiem dokumentiem.

**2. Iesaistīto personu pienākumi**

7. Iesaistītās personas pēc tirgus uzraudzības iestādes pieprasījuma sniedz informāciju par mērīšanas līdzekļiem, norādot:

7.1. visas iesaistītās personas, kuras tām ir piegādājušas mērīšanas līdzekļus;

7.2. visas iesaistītās personas, kurām tās ir piegādājušas mērīšanas līdzekļus.

8. Iesaistītās personas nodrošina šo noteikumu 7. punktā norādītās informācijas pieejamību tirgus uzraudzības iestādei 10 gadus pēc tam, kad tām piegādāti vai tās piegādājušas mērīšanas līdzekļus.

**2.1. Ražotāja pienākumi**

9. Šo noteikumu izpratnē importētāju un izplatītāju uzskata par ražotāju un tam ir šajā nodaļā minētie pienākumi, ja tas laiž tirgū mērīšanas līdzekļus ar savu vārdu vai preču zīmi vai izmaina tirgū laistos mērīšanas līdzekļus tā, ka tas var ietekmēt mērīšanas līdzekļu atbilstību šo noteikumu 2. pielikumā minētajām būtiskajām prasībām.

10. Laižot tirgū mērīšanas līdzekļus, ražotājs nodrošina, ka tie ir projektēti un ražoti atbilstoši šo noteikumu 2. pielikumā minētajām būtiskajām prasībām.

11. Ražotājs sagatavo mērīšanas līdzeklim šo noteikumu 4. nodaļā minēto tehnisko dokumentāciju un veic šo noteikumu 1. pielikumā minēto attiecīgo atbilstības novērtēšanas procedūru vai nodrošina, ka tā ir veikta.

12. Ja ar atbilstības novērtēšanas procedūru ir pierādīts, ka mērīšanas līdzeklis atbilst būtiskajām prasībām, ražotājs sagatavo atbilstības deklarāciju un marķē mērīšanas līdzekli ar CE atbilstības marķējumu un metroloģisko papild­marķējumu.

13. Ražotājs glabā tehnisko dokumentāciju un atbilstības deklarāciju 10 gadus pēc mērīšanas līdzekļa laišanas tirgū.

14. Ja mērīšanas līdzeklis tiek ražots sērijveidā, ražotājs izstrādā kontroles procedūras, lai nodrošinātu mērīšanas līdzekļu atbilstību šo noteikumu prasībām, un pienācīgi ņem vērā izmaiņas mērīšanas līdzekļu konstrukcijā vai raksturlielumos, kā arī piemērojamos standartos vai citās tehniskajās specifikācijās, uz kuru pamata ir apliecināta mērīšanas līdzekļu atbilstība šo noteikumu prasībām.

15. Ja nepieciešams izvērtēt mērīšanas līdzekļa radīto risku, ražotājs veic tirgū piedāvāto mērīšanas līdzekļu testēšanu un izvērtēšanu, uztur sūdzību, neatbilstību un no tirgus atsaukto mērīšanas līdzekļu reģistrus, kā arī informē izplatītājus par minēto darbību veikšanu.

16. Ražotājs nodrošina, ka tirgū laisto mērīšanas līdzekļu marķējumā ir norādīts to tipa, partijas vai sērijas numurs vai tiem ir cits identifikācijas elements. Ja mērīšanas līdzekļa izmērs to neļauj, ražotājs šo informāciju norāda mērīšanas līdzeklim pievienotajā dokumentā un uz iepakojuma, ja tāds ir.

17. Ražotājs uz mērīšanas līdzekļa norāda savu nosaukumu vai reģistrētu preču zīmi un kontaktadresi, kur var sazināties ar ražotāju. Ja to nav iespējams norādīt uz mērīšanas līdzekļa, minēto informāciju norāda mērīšanas līdzeklim pievienotajā dokumentā un uz iepakojuma, ja tāds ir.

18. Ražotājs nodrošina, ka mērīšanas līdzekļiem ir pievienota atbilstības deklarācija, lietošanas instrukcija un šo noteikumu 2. pielikuma 20. un 22. punktā minētā informācija valsts valodā. Lietošanas instrukcija un šo noteikumu 2. pielikuma 20. un 22. punktā minētā informācija, kā arī cita uz mērīšanas līdzekļiem norādītā informācija ir skaidra un saprotama.

19. Ražotājs, kurš uzskata vai kuram ir pamats uzskatīt, ka mērīšanas līdzekļi, kurus tas ir laidis tirgū, neatbilst šo noteikumu prasībām, nekavējoties veic korektīvās darbības, lai nodrošinātu mērīšanas līdzekļu atbilstību šo noteikumu prasībām vai, ja nepieciešams, lai atsauktu vai izņemtu tos no tirgus. Ja mērīšanas līdzekļi rada risku, ražotājs nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstību un veiktajām korektīvajām darbībām.

20. Pēc tirgus uzraudzības iestādes pieprasījuma ražotājs tai sniedz visu nepieciešamo informāciju un dokumentāciju valsts valodā, lai pierādītu mērīšanas līdzekļa atbilstību šo noteikumu prasībām.

21. Pēc tirgus uzraudzības iestādes pieprasījuma ražotājs sadarbojas ar tirgus uzraudzības iestādi, lai novērstu tirgū laisto mērīšanas līdzekļu radīto risku.

**2.2.** **Pilnvarotie pārstāvji**

22. Ražotājs ar rakstisku pilnvaru var iecelt pilnvarotu pārstāvi. Pilnvarā neiekļauj šo noteikumu 10. un 11. punktā minētos pienākumus.

23. Pilnvarotais pārstāvis veic vismaz šādus pienākumus:

23.1.  10 gadus pēc mērīšanas līdzekļa laišanas tirgū glabā tirgus uzraudzības iestādei pieejamu atbilstības deklarāciju un tehnisko dokumentāciju;

23.2. pēc pamatota tirgus uzraudzības iestādes pieprasījuma sniedz visu informāciju un dokumentāciju, kas nepieciešama, lai pierādītu mērīšanas līdzekļa atbilstību;

23.3. pēc tirgus uzraudzības iestādes pieprasījuma, ievērojot pilnvarojumu, sadarbojas ar tirgus uzraudzības iestādi, lai novērstu mērīšanas līdzekļa radīto risku.

**2.3.** **Importētāja pienākumi**

24. Importētājs laiž tirgū šo noteikumu prasībām atbilstošus mērīšanas līdzekļus.

25. Pirms mērīšanas līdzekļa laišanas tirgū un nodošanas ekspluatācijā importētājs nodrošina, ka ražotājs ir veicis šo noteikumu 3. nodaļā minēto attiecīgo atbilstības novērtēšanas procedūru, sagatavojis atbilstošu tehnisko dokumentāciju, pievienojis atbilstības deklarāciju, marķējis mērīšanas līdzekli ar CE atbilstības marķējumu un metroloģisko papildmarķējumu, pievienojis nepieciešamo dokumentāciju, kā arī ir izpildījis šo noteikumu 16. un 17. punktā minētos pienākumus.

26. Importētājs, kurš uzskata vai kuram ir pamats uzskatīt, ka mērīšanas līdzekļi neatbilst šo noteikumu 2. pielikumā minētajām būtiskajām prasībām, nelaiž tos tirgū vai nenodod ekspluatācijā līdz brīdim, kamēr attiecīgā iesaistītā persona nav panākusi to atbilstību šo noteikumu 2. pielikumā minētajām būtiskajām prasībām. Ja mērīšanas līdzekļi rada apdraudējumu, importētājs par to informē ražotāju un tirgus uzraudzības iestādi.

27. Importētājs uz mērīšanas līdzekļa norāda savu nosaukumu vai reģistrētu preču zīmi un kontaktadresi, kur var sazināties ar importētāju. Ja to nav iespējams norādīt uz mērīšanas līdzekļa, minēto informāciju norāda mērīšanas līdzeklim pievienotajā dokumentā un uz iepakojuma, ja tāds ir.

28. Importētājs nodrošina, ka mērīšanas līdzeklim ir pievienota lietošanas instrukcija un šo noteikumu 2. pielikuma 20. un 22. punktā minētā informācija valsts valodā.

29. Importētājs nodrošina, ka laikā, kad tas ir atbildīgs par mērīšanas līdzekļiem, to uzglabāšanas un pārvadāšanas apstākļi negatīvi neietekmē to atbilstību šo noteikumu 2. pielikumā minētajām būtiskajām prasībām.

30. Ja nepieciešams izvērtēt mērīšanas līdzekļu radīto risku, importētājs patērētāju veselības, drošības un interešu aizsardzībasnolūkā testē un izvērtē tirgū piedāvāto mērīšanas līdzekļu paraugus, reģistrē sūdzības un informāciju par neatbilstošiem mērīšanas līdzekļiem un no tirgus atsauktajiem mērīšanas līdzekļiem, kā arī informē izplatītājus par minēto darbību veikšanu.

31. Importētājs, kurš uzskata vai kuram ir pamats uzskatīt, ka mērīšanas līdzekļi, kurus tas ir laidis tirgū, neatbilst šo noteikumu prasībām, nekavējoties veic korektīvās darbības, lai nodrošinātu mērīšanas līdzekļu atbilstību šo noteikumu prasībām vai, ja nepieciešams, lai atsauktu vai izņemtu tos no tirgus. Ja mērīšanas līdzekļi rada risku, importētājs nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstību un veiktajām korektīvajām darbībām.

32. Importētājs 10 gadus pēc mērīšanas līdzekļa laišanas tirgū glabā tirgus uzraudzības iestādēm pieejamu atbilstības deklarācijas kopiju, kā arī pēc tirgus uzraudzības iestādes pieprasījuma nodrošina pieejamību tehniskajai dokumentācijai.

33. Pēc tirgus uzraudzības iestādes pieprasījuma importētājs tai sniedz visu nepieciešamo informāciju un dokumentāciju valsts valodā, lai pierādītu mērīšanas līdzekļa atbilstību šo noteikumu prasībām.

34. Pēc tirgus uzraudzības iestādes pieprasījuma importētājs sadarbojas ar tirgus uzraudzības iestādi, lai novērstu tirgū laisto mērīšanas līdzekļu radīto risku.

**2.4.** **Izplatītāja pienākumi**

35. Piedāvājot tirgū mērīšanas līdzekļus, izplatītājs rīkojas ar atbilstošu rūpību, lai ievērotu šo noteikumu prasības.

36. Pirms mērīšanas līdzekļu piedāvāšanas tirgū izplatītājs pārliecinās, ka mērīšanas līdzekļi ir marķēti ar CE atbilstības marķējumu un metroloģisko papildmarķējumu, tiem ir pievienota atbilstības deklarācija un nepieciešamā dokumentācija, lietošanas instrukcija un šo noteikumu 2. pielikuma 20. un 22. punktā minētā informācija valsts valodā, kā arī ražotājs ir ievērojis šo noteikumu 16. un 17. punktā minētās prasības, savukārt importētājs – šo noteikumu 27. punktā minētās prasības.

37. Izplatītājs, kurš uzskata vai kuram ir pamats uzskatīt, ka mērīšanas līdzekļi neatbilst šo noteikumu 2. pielikumā minētajām būtiskajām prasībām, nepiedāvā tos tirgū un nenodod ekspluatācijā līdz brīdim, kamēr attiecīgā iesaistītā persona nav panākusi to atbilstību šo noteikumu 2. pielikumā minētajām būtiskajām prasībām. Ja mērīšanas līdzekļi rada risku, izplatītājs par to informē ražotāju vai importētāju un tirgus uzraudzības iestādi.

38. Izplatītājs nodrošina, ka laikā, kad tas ir atbildīgs par mērīšanas līdzekļiem, to uzglabāšanas un pārvadāšanas apstākļi negatīvi neietekmē to atbilstību šo noteikumu 2. pielikumā minētajām būtiskajām prasībām.

39. Izplatītājs, kurš uzskata vai kuram ir pamats uzskatīt, ka mērīšanas līdzekļi, kurus tas ir piedāvājis tirgū vai nodevis ekspluatācijā, neatbilst šo noteikumu prasībām, nodrošina, ka tiek veiktas nepieciešamās korektīvās darbības, lai nodrošinātu mērīšanas līdzekļu atbilstību šo noteikumu prasībām vai, ja nepieciešams, lai atsauktu vai izņemtu tos no tirgus. Ja mērīšanas līdzekļi rada risku, izplatītāji nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstībām un veiktajām korektīvajām darbībām.

40. Pēc tirgus uzraudzības iestādes pieprasījuma izplatītājs tai sniedz visu nepieciešamo informāciju un dokumentāciju valsts valodā, lai pierādītu mērīšanas līdzekļa atbilstību šo noteikumu prasībām.

41. Pēc tirgus uzraudzības iestādes pieprasījuma izplatītājs sadarbojas ar tirgus uzraudzības iestādi, lai novērstu tirgū piedāvāto mērīšanas līdzekļu radīto risku.

**3. Atbilstības novērtēšanas procedūras**

42. Mērīšanas līdzekļa atbilstību būtiskajām prasībām pēc ražotāja izvēles novērtē atbilstoši vienam no atbilstības novērtēšanas procedūru moduļiem, kas noteikti normatīvajā aktā par metroloģiskajām prasībām konkrētam mērīšanas līdzeklim (1. pielikums).

43. Mērīšanas līdzekļa atbilstības nodrošināšanai ražotājs var izvēlēties jebkuru tehnisko risinājumu, kas atbilst šo noteikumu 2. pielikumā minētajām prasībām un būtiskajām prasībām, kas noteiktas normatīvajos aktos par metroloģiskajām prasībām konkrētam mērīšanas līdzeklim, vienlaikus ievērojot arī piemērojamo standartu un piemērojamo dokumentu prasības.

44. Ja testēšana ir veikta saskaņā ar piemērojamo standartu un piemērojamo dokumentu prasībām, testēšanas rezultātiem jāapliecina, ka mērīšanas līdzeklis, tā tips vai mērīšanas līdzeklis un tā tips atbilst šo noteikumu prasībām un normatīvajiem aktiem par metroloģiskajām prasībām konkrētam mērīšanas līdzeklim, kā arī gāzes, ūdens un siltumenerģijas patēriņa skaitītāju un šķidrumu mērsistēmu (izņemot ūdeni) izturības specifikācijām.

45. Šo noteikumu 1. pielikumā minēto atbilstības novērtēšanu procedūru (A2 modulis un C2 modulis) var veikt atsevišķa ražotāja iekšējā struktūrvienība, kura nepiedalāsnovērtējamo mērīšanas līdzekļu projektēšanā, ražošanā, piegādē, uzstādīšanā, izmantošanā vai apkopē un ir skaidri nodalīta no ražotāja pamatdarbības, ja tā atbilst šādām prasībām:

45.1. struktūrvienība ir akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību;

45.2. struktūrvienība un tās darbinieki ir organizatoriski identificējami, un tai ir izstrādātas pārskatu sniegšanas metodes, kas nodrošina objektivitāti;

45.3. struktūrvienība un tās darbinieki nav atbildīgi par novērtējamo mērīšanas līdzekļu projektēšanu, ražošanu, piegādi, uzstādīšanu, izmantošanu vai apkopi, un tie netiek iesaistīti darbībās, kas varētu būt pretrunā viņu lēmuma neatkarībai vai integritātei novērtēšanas darbībās;

45.4. struktūrvienība sniedz pakalpojumus tikai un vienīgi tam ražotājam, kura daļa ir šī struktūrvienība.

46. Informāciju par šo noteikumu 45. punktā minētās struktūrvienības akreditāciju paziņošanas komisijai pēc pieprasījuma sniedz ražotājs, kura daļa ir šī struktūrvienība, vai nacionālā akreditācijas institūcija.

47. Mērīšanas līdzekļu un to papildierīču atbilstības novērtēšanu var veikt atsevišķi, ja to paredz normatīvais akts par metroloģiskajām prasībām konkrētam mērīšanas līdzeklim.

48. Dokumentus, kas saistīti ar šajā nodaļā minētajām atbilstības novērtēšanas procedūrām, sagatavo tās valsts valodā, kurā tiks veikta attiecīgā atbilstības novērtēšanas procedūra, vai paziņotajai institūcijai pieņemamā valodā.

**4.** **Tehniskā dokumentācija**

49. Tehniskā dokumentācija ietver informāciju par mērīšanas līdzekļa konstrukciju, izgatavošanu un darbību, lai varētu veikt tā atbilstības novērtēšanu.

50. Tehniskajai dokumentācijai jābūt pietiekami detalizētai, lai nodrošinātu:

50.1. metroloģiskos raksturlielumus;

50.2. izgatavoto mērīšanas līdzekļu metroloģiskā izpildījuma reprodu­cējamību, ja tie pareizi noregulēti, lietojot šim nolūkam paredzētus līdzekļus;

50.3. mērīšanas līdzekļa darbspēju.

51. Tehniskā dokumentācija ietver visu nepieciešamo informāciju, ciktāl tā attiecas uz mērīšanas līdzekļa, kā arī tā tipa novērtēšanu un identificēšanu:

51.1. mērīšanas līdzekļa vispārēju aprakstu;

51.2. konstrukcijas skices, ražošanas rasējumus, komponentu izvietojuma plānus un shēmas;

51.3. ražošanas procedūras, kas nodrošina atbilstošu produkciju;

51.4. ja nepieciešams, elektronisko iekārtu aprakstus ar rasējumiem, diagrammām, programmatūras informācijas izsekojamības shēmām, kas izskaidro šo iekārtu specifikāciju un darbību;

51.5. aprakstus un skaidrojumus, kas nepieciešami mērīšanas līdzekļa darbības izpratnei;

51.6. pilnībā vai daļēji izmantoto piemērojamo standartu, kā arī piemērojamo dokumentu sarakstu;

51.7. izmantotos risinājumus un to aprakstus, lai izpildītu šo noteikumu prasības, ja piemērojamie standarti un piemērojamie dokumenti nav izmantoti;

51.8. konstrukcijas aprēķinus un pārbaužu rezultātus;

51.9. testēšanas rezultātus, kur tas ir nepieciešams, lai pierādītu, ka mērīšanas līdzeklis un tā tips:

51.9.1. noteiktos ekspluatācijas un vides apstākļos atbilst šo noteikumu prasībām un normatīvajiem aktiem par metroloģiskajām prasībām konkrētam mērīšanas līdzeklim;

51.9.2. atbilst gāzes un ūdens patēriņa skaitītāju, siltumenerģijas skaitītāju un šķidruma mērsistēmu (izņemot ūdeni) specifikācijās noteiktajam izturīgumam;

51.10. ES tipa novērtēšanas sertifikātus vai ES projekta pārbaudes sertifikātus, kuru daļas ir identiskas konstrukcijā izmantojamajām.

52. Tehniskajā dokumentācijā ražotājs norāda zīmogojuma un marķējuma atrašanās vietas.

53. Ja nepieciešams, ražotājs norāda saskarni (interfeisu) un papildierīču savietojamības nosacījumus.

**5.** **Atbilstības deklarācija**

54. Atbilstības deklarācijā norāda, ka ir pierādīta mērīšanas līdzekļa atbilstība šo noteikumu 2. pielikumā minētajām būtiskajām prasībām.

55. Atbilstības deklarāciju sagatavo atbilstoši šo noteikumu 3. pielikumam, papildina ar nepieciešamo informāciju, kas izriet no attiecīgās atbilstības novērtēšanas procedūras, un regulāri atjauno. Atbilstības deklarāciju nodrošina tās Eiropas Savienības dalībvalsts valodā vai valodās, kurā mērīšanas līdzekļi tiek laisti vai piedāvāti tirgū.

56. Ja uz mērīšanas līdzekļiem attiecas vairāki normatīvie akti, kuri pieprasa atbilstības deklarāciju, tiek sagatavota viena atbilstības deklarācija attiecībā uz visiem piemērojamajiem normatīvajiem aktiem. Atbilstības deklarācijā norāda attiecīgos normatīvos aktus un atsauces uz to publikācijām.

57. Sagatavojot atbilstības deklarāciju, ražotājs uzņemas atbildību par mērīšanas līdzekļu atbilstību šajos noteikumos minētajām prasībām.

**6. Marķēšana**

58. Uz mērīšanas līdzekļu atbilstību šo noteikumu prasībām norāda CE atbilstības marķējums un metroloģiskais papildmarķējums.

59. Uz CE atbilstības marķējumu un pēc analoģijas uz metroloģisko papildmarķējumu attiecas vispārējie principi, kas noteikti Eiropas Parlamenta un Padomes 2008. gada 9. jūlija Regulas (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (turpmāk – regula Nr. 765/2008), 30. pantā.

60. Metroloģiskajā papildmarķējumā izmanto lielo burtu "M" un marķējuma piestiprināšanas gada pēdējos divus ciparus, kas atrodas taisnstūra iekšpusē. Taisnstūra augstums ir vienāds ar CE atbilstības marķējuma augstumu.

61. CE atbilstības marķējumu un metroloģisko papildmarķējumu izvieto uz katra mērīšanas līdzekļa vai uz tā informācijas plāksnes labi redzamā vietā, salasāmā un neizdzēšamā veidā.

62. Ja mērīšanas līdzeklis ir pārāk mazs vai pārāk jutīgs, lai uz tā izvietotu CE marķējumu un metroloģisko papildmarķējumu, to norāda uz iepakojuma, ja tāds ir, un šajos noteikumos un normatīvajos aktos par metroloģiskajām prasībām konkrētam mērīšanas līdzeklim paredzētajos pavaddokumentos.

63. Ja mērīšanas līdzeklis sastāv no ierīcēm, kas nav papildu ierīces, un darbojas kopā ar tām, marķējumu izvieto uz mērīšanas līdzekļa galvenās ierīces.

64. Mērīšanas līdzekļus marķē ar CE atbilstības marķējumu un metroloģisko papildmarķējumu pirms laišanas tirgū vai mērīšanas līdzekļu ražošanas gaitā, ja tam ir pamatojums.

65. Metroloģisko papildmarķējumu izvieto uzreiz aiz CE atbilstības marķējuma.

66. Aiz CE atbilstības marķējuma un metroloģiskā papildmarķējuma izvieto tās paziņotās institūcijas (vai institūciju) identifikācijas numuru, kura tika iesaistīta šo noteikumu 1. pielikumā minētajās mērīšanas līdzekļu atbilstības novērtēšanas procedūrās ražošanas posmā. Paziņotās institūcijas identifikācijas numuru uzliek pati institūcija vai pēc tās norādījuma – ražotājs vai tā pilnvarotais pārstāvis. Paziņotās institūcijas identifikācijas numurs ir neizdzēšams vai tāds, ko nevar mainīt, to nesabojājot.

67. Aiz CE atbilstības marķējuma, metroloģiskā papildmarķējuma un paziņotās institūcijas identifikācijas numura var izvietot citu marķējumu, norādot informāciju par īpašiem riskiem vai lietošanu.

**7. Prasības paziņotajai institūcijai**

68. Paziņotā institūcija atbilst šādām prasībām:

68.1. institūcijai ir juridiskās personas statuss, un tā darbojas kā trešā persona, kas ir neatkarīga no saimnieciskās darbības veicēja (to apvienības), kura mērīšanas līdzekļus tā novērtē;

68.2. institūcija ir pierādījusi neatkarību un interešu konflikta neesību, ja tā ir tādas biedrības vai nodibinājuma biedrs (loceklis), kas saistīta ar novērtējamo mērīšanas līdzekļu projektēšanu, ražošanu, piegādi, uzstādīšanu, lietošanu vai apkopi;

68.3. institūcijas vadība un darbinieki, kas ir atbildīgi par atbilstības novērtēšanu, nav ne vērtējamo mērīšanas līdzekļu projektētāji, ražotāji, piegādātāji, uzstādītāji, pircēji, īpašnieki, lietotāji vai apkalpotāji, ne arī to pilnvarotie pārstāvji. Tas neliedz viņiem izmantot novērtētos mērīšanas līdzekļus atbilstības novērtēšanas institūcijas darbībā vai izmantot tos personiskiem mērķiem;

68.4. institūcijas vadība un darbinieki, kas ir atbildīgi par atbilstības novērtēšanu, nav tieši saistīti ar šo mērīšanas līdzekļu projektēšanu, ražošanu vai būvniecību, tirdzniecību, uzstādīšanu, lietošanu vai apkalpošanu un nepārstāv šajās darbībās iesaistītās personas;

68.5. institūcijas vadība un darbinieki neiesaistās darbībās (it īpaši konsultēšanā), kas var būt pretrunā viņu lēmuma neatkarībai un godīgumam saistībā ar institūcijai noteiktajām novērtēšanas darbībām;

68.6. institūcija nodrošina, ka tās filiāļu un apakšuzņēmēju darbība neietekmēs atbilstības novērtēšanas konfidencialitāti, objektivitāti un taisnīgumu;

68.7. institūcija un tās darbinieki atbilstības novērtēšanu veic profesionāli, godprātīgi un ir tehniski kompetenti. Attiecīgais personāls lēmumu pieņemšanā un atbilstības novērtēšanā ir brīvs no jebkādas ietekmes (īpaši finansiālas) un no to personu vai personu grupu ietekmes, kuras ir ieinteresētas šo darbību rezultātā;

68.8. institūcija ir spējīga veikt visus ar atbilstības novērtēšanu saistītos uzdevumus, kuri tai ir noteikti šo noteikumu 1. pielikumā un attiecībā uz kuriem tā ir paziņota, neatkarīgi no tā, vai šos uzdevumus veic pati institūcija vai tie tiek veikti tās vārdā, institūcijai uzņemoties atbildību;

68.9. institūcijai atbilstoši veicamajām atbilstības novērtēšanas proce­dūrām un mērīšanas līdzekļu kategorijām, attiecībā uz kurām tā ir paziņota, ir:

68.9.1. nepieciešamie darbinieki ar tehniskām zināšanām un atbilstošu pieredzi, lai veiktu nepieciešamās atbilstības novērtēšanas darbības;

68.9.2. to procedūru apraksts, saskaņā ar kurām veic atbilstības novērtēšanu, nodrošinot to pārredzamību un spēju šīs procedūras atkārtot. Institūcijai ir izstrādāta atbilstoša politika un procedūras, ar ko uzdevumi, ko tā veic kā paziņotā institūcija, ir nodalīti no pārējās darbības;

68.9.3. izstrādātas darbību veikšanas procedūras, kurās ņem vērā saimnieciskās darbības veicēja lielumu, nozari, kurā tas darbojas, tās struktūru, attiecīgā mērīšanas līdzekļa izgatavošanas tehnoloģijas sarežģītības pakāpi un masveida vai sērijveida ražošanas procesa īpatnības;

68.10. institūcijai ir nepieciešamie līdzekļi, lai pienācīgi veiktu tehniskos un administratīvos uzdevumus saistībā ar atbilstības novērtēšanas darbībām, un tai ir piekļuve visam nepieciešamajam aprīkojumam un iekārtām;

68.11. par atbilstības novērtēšanas darbību veikšanu atbildīgajiem darbiniekiem ir:

68.11.1. nodrošināta tehniskā un profesionālā apmācība par attiecīgajām atbilstības novērtēšanas darbībām;

68.11.2. zināšanas un atbilstošas pilnvaras, lai izpildītu prasības, kas attiecas uz veicamajām atbilstības novērtēšanas darbībām;

68.11.3. zināšanas un izpratne par šo noteikumu 2. pielikumā minētajām būtiskajām prasībām un normatīvajos aktos par metroloģiskajām prasībām konkrētam mērīšanas līdzeklim noteiktajām prasībām, piemērojamiem standartiem un piemērojamiem dokumentiem;

68.11.4. nepieciešamās prasmes, lai sagatavotu sertifikātus, dokumentā­ciju un atbilstības novērtējuma ziņojumus;

68.12. ir nodrošināta institūcijas, tās vadības un darbinieku objektivitāte, veicot atbilstības novērtēšanas darbības;

68.13. institūcijas vadībai un darbiniekiem, kas veic atbilstības novērtēšanas darbības, atalgojums nav atkarīgs no veikto novērtējumu skaita vai to rezultātiem;

68.14. institūcija ir apdrošinājusi civiltiesisko atbildību attiecībā uz darbībām, ko tā ir tiesīga veikt;

68.15. institūcijas darbinieki ievēro profesionālo konfidencialitāti attiecībā uz visu informāciju, kas iegūta, veicot atbilstības novērtēšanas darbības, izņemot informāciju, kura tiek sniegta tirgus uzraudzības iestādēm;

68.16. institūcija piedalās standartizācijas aktivitātēs un Eiropas Komisijas organizētajās paziņoto institūciju darba grupās par mērīšanas līdzekļiem vai nodrošina, ka informācija par minētajām aktivitātēm ir pieejama tās darbiniekiem. Institūcija savā darbībā kā pamatnostādnes izmanto paziņoto institūciju darba grupas sagatavotos lēmumus un dokumentus.

69. Ja paziņotā institūcija apliecina savu atbilstību kritērijiem, kas noteikti attiecīgajos piemērojamos standartos vai to daļās, uz kuriem atsauces ir publicētas Eiropas Savienības Oficiālajā Vēstnesī, to uzskata par atbilstošu šo noteikumu 68. punktā minētajām prasībām, ciktāl piemērojamie standarti aptver šīs prasības.

70. Ja paziņotā institūcija slēdz līgumu ar apakšuzņēmēju par konkrētu atbilstības novērtēšanas uzdevumu veikšanu vai nodod šo uzdevumu veikšanu filiālei, tā nodrošina, ka apakšuzņēmējs un filiāle atbilst šo noteikumu 68. punktā noteiktajām prasībām un informē par to paziņošanas komisiju, kas tiek izveidota saskaņā ar normatīvajiem aktiem par kārtību, kādā izveido paziņošanas komisiju, kā arī kārtību, kādā komisija pieņem lēmumu un paziņo Eiropas Komisijai par atbilstības novērtēšanas institūcijām, kas veic atbilstības novērtēšanu reglamentētajā sfērā. Paziņotā institūcija uzņemas pilnu atbildību par apakšuzņēmēja un filiāles darbību.

71. Paziņotā institūcija nodod konkrētas atbilstības novērtēšanas darbības veikšanu apakšuzņēmējam vai filiālei tikai tad, ja tam piekrīt klients.

72. Paziņotā institūcija glabā dokumentus par apakšuzņēmēja un filiāles kompetences novērtēšanu un to veiktajām atbilstības novērtēšanas darbībām un nodrošina šo dokumentu pieejamību paziņošanas komisijai.

73. Paziņotā institūcija veic atbilstības novērtēšanu saskaņā ar šo noteikumu 1. pielikumā minētajām atbilstības novērtēšanas procedūrām.

74. Paziņotā institūcija atbilstības novērtēšanu veic samērīgi, izvairoties no liekiem apgrūtinājumiem iesaistītām personām, ņemot vērā nozari, kurā tā darbojas, organizatorisko struktūru, attiecīgo mērīšanas līdzekļu tehnoloģijas sarežģītības pakāpi un ražošanas procesa masveida vai sērijveida raksturu, tomēr ievēro tādu stingrību un aizsardzības līmeni, kāds vajadzīgs, lai mērīšanas līdzekļi atbilstu šo noteikumu prasībām.

75. Ja paziņotā institūcija konstatē, ka ražotājs nav ievērojis šo noteikumu 2. pielikumā noteiktās būtiskās prasības un normatīvajos aktos par metroloģiskajām prasībām konkrētam mērīšanas līdzeklim noteiktās prasības vai atbilstošo piemērojamo standartu, piemērojamo dokumentu vai citās tehniskajās specifikācijās minētās pamatprasības, tā pieprasa, lai ražotājs veiktu attiecīgus pasākumus neatbilstību novēršanai, un neizsniedz sertifikātu.

76. Ja, uzraugot mērīšanas līdzekļu atbilstību šo noteikumu prasībām pēc attiecīga sertifikāta izsniegšanas, paziņotā institūcija konstatē, ka mērīšanas līdzekļi vairs neatbilst šo noteikumu prasībām un normatīvajiem aktiem par metroloģiskajām prasībām konkrētam mērīšanas līdzeklim, tā pieprasa, lai ražotājs veic attiecīgus pasākumus neatbilstību novēršanai un, ja tiek apdraudēta patērētāju veselība, drošība un to intereses, aptur vai atsauc sertifikātu.

77. Ja netiek veiktas korektīvās darbības vai tās nedod vēlamo rezultātu, paziņotā institūcija attiecīgi ierobežo, aptur vai atsauc sertifikātu.

78. Paziņotā institūcija informē Ekonomikas ministriju par:

78.1. katra sertifikāta atteikšanu, ierobežošanu, apturēšanu vai atsaukšanu;

78.2. jebkuriem apstākļiem, kas ietekmē paziņojuma darbības jomu un nosacījumus;

78.3. jebkuriem tirgus uzraudzības iestāžu informācijas pieprasījumiem attiecībā uz atbilstības novērtēšanas darbībām;

78.4. veiktajām atbilstības novērtēšanas darbībām paziņotajā sfērā un citām darbībām, tai skaitā pārrobežu darbībām un apakšuzņēmuma līgumu slēgšanu (pēc pieprasījuma).

79. Paziņotā institūcija sniedz attiecīgu informāciju par negatīviem un pēc pieprasījuma arī pozitīviem atbilstības novērtēšanas rezultātiem citām paziņotajām institūcijām, kuras veic līdzīgas atbilstības novērtēšanas darbības, kas attiecas uz tādiem pašiem mērīšanas līdzekļiem.

**8. Tirgus uzraudzība**

80. Mērīšanas līdzekļu tirgus uzraudzību veic Patērētāju tiesību aizsardzības centrs, kas šo noteikumu izpratnē uzskatāms par tirgus uzraudzības iestādi.

81. Mērīšanas līdzekļu tirgus uzraudzībā piemērojamas regulas Nr. 765/2008 15. panta 3. punktā un 16.–29. pantā noteiktās prasības.

82. Ražotājs un importētājs pēc tirgus uzraudzības iestādes pieprasījuma sniedz tehniskās dokumentācijas vai tās daļu tulkojumu valsts valodā. Tirgus uzraudzības iestāde, pieprasot iesniegt tehnisko dokumentāciju, kā arī tās daļu tulkojumu, nosaka 30 dienu termiņu, ja vien nav nepieciešams noteikt īsāku termiņu, lai konstatētu nopietnu un tūlītēju risku.

83. Paziņotās institūcijas pēc tirgus uzraudzības iestādes pieprasījuma sniedz informāciju par sertifikātiem, ko tā ir piešķīrusi, atsaukusi vai atteikusi, tai skaitā sniedz testēšanas pārskatus un tehnisko dokumentāciju.

84. Attiecīgajai iesaistītajai personai ir pienākums tirgus uzraudzības iestādes noteiktā samērīgā un objektīvi nepieciešamā termiņā novērst neatbilstības, ja tirgus uzraudzības iestāde konstatē kādu no šādām administratīva rakstura neatbilstībām:

84.1. CE atbilstības marķējums un metroloģiskais papildmarķējums neatbilst šo noteikumu 6. nodaļā minētajām prasībām;

84.2. CE atbilstības marķējums un metroloģiskais papildmarķējums nav uzlikts;

84.3. nav uzlikts vai ir neatbilstoši uzlikts šo noteikumu 17. un 27. punktā minētais marķējums;

84.4. nav uzlikts paziņotās institūcijas identifikācijas numurs, kura tika iesaistīta mērīšanas līdzekļu ražošanas posma atbilstības novērtēšanas procedūrā, vai tas ir uzlikts, neievērojot šo noteikumu 6. nodaļā minētās prasības;

84.5. nav pievienota, nav sagatavota vai ir neatbilstoši sagatavota atbilstības deklarācija;

84.6. nav pieejama tehniskā dokumentācija vai tā ir nepilnīga;

84.7. nav izpildīta kāda cita šo noteikumu 2.1. un 2.3. apakšnodaļā minētā administratīva rakstura prasība.

85. Ja tirgus uzraudzības iestāde konstatē, ka mērīšanas līdzeklis rada risku sabiedrībai, tā veic attiecīgā mērīšanas līdzekļa novērtējumu, ņemot vērā minēto risku un aptverot visas šajos noteikumos noteiktās prasības. Iesaistītām personām ir pienākums sadarboties ar tirgus uzraudzības iestādi minētajā novērtēšanā.

86. Iesaistītajai personai pēc tirgus uzraudzības iestādes norādījumiem un tās noteiktajā termiņā, kas ir samērīgs ar attiecīgās neatbilstības radīto risku, ir pienākums veikt visas nepieciešamās korektīvās darbības, lai nodrošinātu mērīšanas līdzekļa atbilstību šo noteikumu prasībām vai, ja nepieciešams, atsauktu, vai izņemtu to no tirgus, kā arī informēt attiecīgo paziņoto institūciju, ja, veicot šo noteikumu 85. punktā minēto mērīšanas līdzekļa novērtējumu, tirgus uzraudzības institūcija konstatē vienu no šādām situācijām:

86.1. mērīšanas līdzeklis neatbilst šajos noteikumos un normatīvajos aktos par metroloģiskajām prasībām konkrētam mērīšanas līdzeklim noteiktajām prasībām;

86.2. mērīšanas līdzeklis atbilst šajos noteikumos un normatīvajos aktos par metroloģiskajām prasībām konkrētam mērīšanas līdzeklim noteiktajām prasībām, bet tomēr rada risku sabiedrībai.

87. Ja attiecīgā iesaistītā persona tirgus uzraudzības iestādes noteiktajā termiņā nenovērš šo noteikumu 84. punktā minēto neatbilstību vai nepilda šo noteikumu 86. punktā minētos pienākumus, tirgus uzraudzības iestāde pieņem lēmumu saskaņā ar normatīvajiem aktiem par mērījumu vienotību aizliegt mērīšanas līdzekļa laišanu vai piedāvāšanu tirgū vai, ja nepieciešams, atsaukt, vai izņemt to no tirgus.

**9. Sadarbība ar Eiropas Komisiju un Eiropas Savienības dalībvalstīm**

**9.1. Šo noteikumu prasībām neatbilstoši mērīšanas līdzekļi**

88. Ja tirgus uzraudzības iestādei ir pamats uzskatīt, ka mērīšanas līdzeklis, kuram veikts šo noteikumu 85. punktā minētais novērtējums un konstatēts, ka tas neatbilst šo noteikumu un normatīvajos aktos par metroloģiskajām prasībām konkrētam mērīšanas līdzeklim noteiktajām prasībām, tiek piedāvāti arī citās Eiropas Savienības dalībvalstīs, tirgus uzraudzības iestāde pēcvisas nepieciešamās informācijas iegūšanas nekavējoties informē Eiropas Komisiju un pārējās Eiropas Savienības dalībvalstis par veiktā novērtējuma rezultātiem un tirgus uzraudzības iestādes noteiktajiem veicamajiem pasākumiem, norādot visas nepieciešamās ziņas, tai skaitā:

88.1. mērīšanas līdzekļa identificēšanai nepieciešamo informāciju;

88.2. ziņas par mērīšanas līdzekļa izcelsmi;

88.3. neatbilstības būtību un radīto risku;

88.4. informāciju par noteikto veicamo pasākumu būtību un ilgumu, kā arī attiecīgās iesaistītās personas sniegtos paskaidrojumus un argumentus;

88.5. informāciju par to, vai mērīšanas līdzeklis neatbilst šo noteikumu prasībām un normatīvajiem aktiem par metroloģiskajām prasībām konkrētam mērīšanas līdzeklim vai piemērojamo standartu un piemērojamo dokumentu prasībām.

89. Ja triju mēnešu laikā pēc šo noteikumu 88. punktā sniegtās informācijas neviena Eiropas Savienības dalībvalsts vai Eiropas Komisija nav iebildusi pret tirgus uzraudzības iestādes noteiktajiem veicamajiem pasākumiem, tos uzskata par pamatotiem.

90. Ja Eiropas Komisija pieņem lēmumu, ka tirgus uzraudzības iestādes noteiktie pasākumi ir nepamatoti, tie ir atceļami.

91. Ja tirgus uzraudzības iestāde saņem šo noteikumu 88. punktā minēto informāciju no citas Eiropas Savienības dalībvalsts, tā nekavējoties informē Eiropas Komisiju un pārējās Eiropas Savienības dalībvalstis par veiktajiem pasākumiem un sniedz tās rīcībā esošo informāciju par attiecīgā mērīšanas līdzekļa neatbilstību, kā arī informē par saviem iebildumiem, ja tā nepiekrīt citas Eiropas Savienības tirgus uzraudzības iestādes noteiktajiem veicamajiem pasākumiem.

**9.2. Šo noteikumu prasībām atbilstoši mērīšanas līdzekļi, kas rada risku**

92. Ja tirgus uzraudzības iestādei ir pamats uzskatīt, ka mērīšanas līdzeklis, kuram veikts šo noteikumu 85. punktā minētais novērtējums un konstatēts, ka tas atbilst šo noteikumu prasībām un normatīvajiem aktiem par metroloģiskajām prasībām konkrētam mērīšanas līdzeklim, bet rada risku sabiedrībai, tirgus uzraudzības iestāde pēc visas nepieciešamās informācijas iegūšanas nekavējoties informē Eiropas Komisiju un pārējās Eiropas Savienības dalībvalstis, norādot visas pieejamās ziņas, tai skaitā:

92.1. mērīšanas līdzekļa identificēšanai nepieciešamo informāciju;

92.2. ziņas par mērīšanas līdzekļa izcelsmi;

92.3. neatbilstības būtību un radīto risku;

92.4. informāciju par veicamo pasākumu būtību un ilgumu, kā arī attiecīgās iesaistītās personas sniegtos paskaidrojumus un argumentus.

93. Ja Eiropas Komisija, saņemot šo noteikumu 92. punktā minēto informāciju, pieņem lēmumu, ka tirgus uzraudzības iestādes noteiktie pasākumi ir nepamatoti, tie ir atceļami.

**10. Noslēguma jautājumi**

94. Atzīt par spēku zaudējušiem Ministru kabineta 2006. gada 22. augusta noteikumus Nr. 673 "Noteikumi par metroloģiskajām prasībām mērīšanas līdzekļiem" (Latvijas Vēstnesis, 2006, 137. nr.; 2007, 72. nr.).

95. Mērīšanas līdzekļus, kuri laisti tirgū līdz šo noteikumu spēkā stāšanās dienai, drīkst piedāvāt tirgū un nodot lietošanā, ja tie atbilst Ministru kabineta 2006. gada 22. augusta noteikumu Nr. 673 "Noteikumi par metroloģiskajām prasībām mērīšanas līdzekļiem" prasībām.

96. Sertifikāti, kas izsniegti saskaņā ar Ministru kabineta 2006. gada 22. augusta noteikumiem Nr. 673 "Noteikumi par metroloģiskajām prasībām mērīšanas līdzekļiem", ir derīgi līdz tajos norādītā termiņa beigām.

97. Noteikumi stājas spēkā 2016. gada 20. aprīlī.

**Informatīvā atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2014. gada 26. februāra Direktīvas 2014/32/ES par dalībvalstu tiesību aktu saskaņošanu attiecībā uz mērinstrumentu pieejamību tirgū;

2) Eiropas Komisijas 2014. gada 13. oktobra Deleģētās Direktīvas (ES) 2015/13, ar ko groza Direktīvas 2014/32/ES III pielikumu attiecībā uz ūdens skaitītāju caurplūduma diapazonu.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens